**IGRE ZA DJECU OD 5 GODINA NADALJE**

**Napomena : Igre koje su napisane CRVENO prigodne su za predškolce!**

1. **Igra : Glasovna slikovnica**

Vrijeme potrebno za izvođenje: aktivnost nastaje postupno i nadograđuje se prema interesu djece

Materijal: stari katalozi ili prospekti, papiri, ljepilo, škare, fascikl, bušilica za papir, trakica za uvezati

Opis aktivnosti: Potreban je fascikl u koji se mogu spremiti osmišljeni listovi ili se mogu izbušiti rupice na papirima i uvezati. Na svakom se papiru u gornjem kutu označi prvo slovo abecede (napiše ili zalijepi). Dijete izrezuje slike iz prospekata i lijepi na listove odgovarajućeg početnog glasa. Slikovnica nastaje postupno i nadograđuje se. Ovim načinom djeca imenuju i prepoznaju slova.

Cilj: Određivanje početnog fonema u riječima, imenovanje i prepoznavanje grafema

1. **Igra : Leptirić**

Vrijeme potrebno za izvođenje: 10 - 25 minuta

Materijal: ilustracije leptirića i cvijeća

Opis aktivnosti : Odgojitelj djeci ispriča priču o leptiru koji leti od cvijeta do cvijeta na proljetnoj livadi. Leptir je veseo i radostan što je stiglo proljeće. Jedno je dijete leptir, dok su ostala djeca cvijeće. Leptir leti po sobi i pjeva pjesmu (npr. **letim od cvijeta do cvijeta od ljubičice do plavičice, od ručice do pučice sve dok ne sletim kraj tvoje kućice**), a ostala djeca mašu laticama (rukama) kako bi privukla pozornost leptira. Kad leptir sleti na cvijet tj ulovi jedno dijete, taj cvijet postaje novi leptir.

Cilj: poticanje proizvodnje rime, razvijanje i obogaćivanje rječnika

1. **Igra : Pogodi što**

Vrijeme potrebno za izvođenje: 25 minuta

Materijal: različite sličice

Opis aktivnosti: Djeca sjede u krugu. Svako dijete iz kutije vuče svoju sličicu koju mora odmah pogledati i sakriti ispod guze da drugi ne vide. Kada je na njemu red mora objasniti riječima što ima na slici, ali da ne spomene samu riječ npr. Imam nešto što

Cilj: poticanje proizvodnje rime, razvijanje i obogaćivanje rječnika

1. **Igra : Televizijska priča**

Vrijeme potrebno za izvođenje: 20 - 30 minuta

Materijal: velika kartonska kutija, rola papira ili više većih papira (A3), pribor za crtanje, stari daljinski upravljač

Opis aktivnosti : Treba izrezati dno velike kartonske kutije, a sa strane izrezati ili obojiti tipke pomoću kojih se pali i gasi televizor. Djeca (oko šestero do osmero djece), sjedeći za nekoliko stolova postavljenih jedan do drugog, dogovarajući se slikaju ili crtaju svatko svoj dio pročitane, ispričane ili izmišljene priče na raširenu rolu papira ili na više spojenih većih papira. Završene priče treba namotati na kartonsku rolu, napisati naslov priče i autore (djecu) koji sudjeluju u izradi priče. Djeca autori pričaju priču, odvrćući priču s role i sjedeći s unutarnje strane kartonskog televizora, drugoj djeci koja sjede ispred televizora. Djeca slušatelji imaju stari daljinski upravljač i mogu utjecati na glasnoću pripovjedača pritiskom na daljinski, dižući daljinski kada pripovjedači tiše pričaju, što je znak da budu glasniji. Djeca mogu oblikovati poznatu priču, izmišljenu priču ili vlastita iskustva. Važno je da razgovaraju o dijelovima priče, pregovaraju tko će pričati koji dio, kako treba izgledati uvod, sama priča i što treba biti na kraju.

Cilj: razvijanje strukturiranog pripovijedanja, iznošenje vlastitih iskustva, pripovijedanje, uočavanje i uporaba uzročno-posljedičnih veza

1. **Igra : SLUŠAMO TIŠINU**

Vrijeme potrebno za izvođenje: do 60 minuta

Opis aktivnosti: Sa starijom skupinom djece, 5 - 7 godina, odlazimo u šetnju gradom do plaže i šumice, maslinika. Cilj nam je osluškivati zvukove i glasove na otvorenom, u prirodi, poticati i razvijati slušnu percepciju. Zaustavljamo se u gradu i potičemo djecu na tišinu i slušanje. Prekidamo tišinu i dajemo zadatak: Jedan po jedan, kratkim rečenicama, recite što ste čuli! Djeca nabrajaju, ali i ponavljaju, trude se sjetiti nečega što drugi nisu čuli, npr. čuo sam kako čovjek hoda, kako Lucija diše, mačku da mijauče na balkonu... Igru tišine nastavljamo na plaži. Brojalicom razvrstavamo djecu u manje skupine kako bismo lakše i bolje čuli zvukove u prirodi: jedna skupina osluškuje na plaži, druga u masliniku. Na plaži smo čuli kako more šumi, valove kako skaču, pijesak kako se miče, ribice koje rone i plivaju, galeba koji leti, barku kako plovi i šprica... U masliniku smo čuli cvrčka kako cvrči, pčelu koja zuji, pticu koja pjeva, lišće kako šušti, vjetar kako puše... Slijedi pokretna igra: u masliniku se svi sastajemo. Djecu potičemo da pokretom i glasom oponašaju ono što su čuli. U vrtić možemo, po dogovoru, svi ući oponašajući određeni zvuk, na primjer zujeći poput pčela. Ovu aktivnost možemo provoditi svakodnevno u sobi, dvorani, na hodniku i terasi.

Cilj: razvoj slušne percepcije, razvoj sintakse (slaganje riječi u rečenice, proizvodnja zavisno složenih objektnih rečenica)

1. **Igra : Koliko jabuka?**

Vrijeme potrebno za izvođenje: 15 minuta

Materijal: košara, jabuke od kartona u crvenoj, žutoj i zelenoj boji, velika kocka s brojnom slikom (1 - 6 jabuka u boji, ovisno o dobi djeteta)

Opis aktivnosti : Djeca sjede u krugu ili za stolom i nakon što jedno dijete baci kocku, ono imenuje prikazano (primjerice, kocka pokazuje jednu crvenu jabuku/kocka prikazuje tri žute jabuke). Zatim, ovisno o brojnoj slici na kocki, uzima taj broj jabuka od kartona u prikazanoj boji.

Cilj: poticanje razvoja morfosintakse: pravilna sklonidba imenica i slaganje imenica s pridjevom i brojem u rodu, broju i padežu

1. **Igra: Što vidim, što čujem**

Vrijeme potrebno za izvođenje: 20 minuta

Materijal: Što čujem: snimke različitih lako prepoznatljivih zvukova; Što vidim: slike s različitim radnjama i/ili aktivnostima

Opis aktivnosti :

1. Što čujemo?

Djeca sjede u krugu. Odgojitelj ima player sa slušalicama i samo onaj koji ima slušalice može čuti zvuk. Ostala djeca nisu čula zvuk te se dijete mora jasno izraziti da bi ostali razumjeli. Ako je kabel slušalica dovoljno dug, svako dijete posluša zvuk i preda slušalice sljedećem. Ako nije, može doći k odgojitelju. Zadatak je djeteta poslušati zvuk/zvukove i ostalima reći što je čulo: čuo/la sam psa koji laje. Čuo/la sam pticu koja pjeva. Zvukove možete i dodavati, tako da dijete mora redom nabrojiti zvukove koje je čulo. Prvo sam čuo/la psa koji laju, a onda pticu koja pjeva. Prvo sam čuo/la pticu koja pjeva i onda kako pada kiša.

Na ovaj način vježbamo slušnu percepciju i diskriminaciju, ali ono i najvažnije: proizvodnju kratkih i složenijih rečenica na temelju svog izravnog iskustva. S tim ciljem dijete će morati izraziti odnose među pojmovima i povezati različite rečenične dijelove. Očekuje se uporaba zamjenica, primarno odnosnih (pas koji laje) i veznika (naročito vremenskih).

1. Što vidimo? je isto kao i Što čujemo?, ali umjesto zvukova koriste se slike.

Cilj: poticanje razvoja morfosintakse

1. **Vježba slušanja**

Trajanje: 15- 20 min

Materijal : pripremljena kratka priča ili pjesmica koja se bavi određenom kategorijom (obitelj, voće, povrće, vozila, obuća, odjeća, boje…)

Opis aktivnosti: Čita se tekst na neku temu (npr. članovi obitelji), a oni su svaki put kad čuju ime nekog člana obitelji moraju čučnuti. Igra je na ispadanje, a pobijedi onaj koji je posljednji ostao stajati.

Cilj: obogaćivanje vokabulara, prepoznavanje kategorija

1. **Kategorije**

Trajanje : 20 – 30 min

Materijal: Slike iz kategorija koje radite npr. povrće, voće, odjeća ili obuća = ovdje objašnjeno na primjeru povrća, vrećica/kutija

Opis aktivnosti: Igra se provodi nakon što je dijete usvojilo nazive povrća i zna kako koje povrće izgleda. Djeca sjede u krugu. Brojalicom se izabire osoba koja će doći iz kutije/vrećice izvući jednu sliku povrća. Mora je pogledati i sakriti da drugi ne vide. Potom dijete opisuje svoju sliku i na kraju opisa reći “Kuharu, pogodi što sam!" Naprimjer: Ja sam velika, okrugla, narančasta, tvrda, slatka, ukusna sam pečena. Kuharu, pogodi što sam! (Tikva.)

Druga varijanta iste igre je da odgojitelj zamisli neko povrće, a djeca pogađaju postavljajući pitanja na koja se smije odgovarati samo s "da" ili "ne". Naprimjer: Jesi li zelene boje? Ne. Jesi li crvene boje? Da. Jesi li okrugla? Da. Jesi li mekana? Ne. Stavlja li se tebe u salatu? Da. Rasteš li ispod zemlje? Da. Jesi li rotkvica? Jesam!

**Cilj:** Obogaćivanje vokabulara (opisni pridjevi), učenje kategorija

1. **Tvrdoglavi magarčić**

Trajanje: 15 – 20 min

Materijal : pripremljena lista naredbi

Opis aktivnosti: Odgojitelj predloži skupini da učini nešto prema njegovim uputama: Uđi u sobu. Zatvori vrata. Legni na pod. Stoj na jednoj nozi. Sjedni na stolac… Zatim izabire jednog tvrdoglavog magarčića koji kratko odglumi i sve čini suprotno od onoga što se od njega traži. Naprimjer, osoba kaže: "Uđi u sobu." Dijete odgovara: "Izađi iz sobe" i čini to. Nakon završenog kruga dijete odabire sljedećeg magarčića.

Možete izgovarati glagole suprotnog značenja u parovima: uđi - izađi; zatvori - otvori; približi - udalji; podigni - spusti; ulij - izlij; obuci - svuci; zaveži - odveži; spusti - podigni... itd.

Cilj: Poučiti dijete odabiru glagola suprotna značenja prema drugom glagolu (protuznačnice) te njihovoj primjeni u rečenicama.

1. **Kotrlja se lopta, jedan, dva, tri**

Trajanje: 20 – 30 min

Materijali: lopta

Opis aktivnosti: Ovo je klasična igra odgovaranja na pitanja u kojoj jedan igrač postavlja drugom pitanja, a drugi na njih odgovara pazeći da pritom ne izgovori "zabranjene" riječi. Djeca sjede u krugu i dodaju si loptu. Svaki put onaj tko doda mora postaviti pitanje, a onaj koji je loptu ulovio odgovoriti. Prvi igrač nastoji "uloviti" drugog u trenutku nepažnje i svojim pitanjima namjerno ga navodi na to da izgovori "zabranjenu" riječ. **Zabranjene riječi su: "crno", "bijelo", "da" i "ne" (poslije ih možete zamijeniti drugima).** Svaki krug igre započinjemo pjesmicom u kojoj se određuju pravila igre: Kotrlja se lopta, jedan, dva, tri, na pitanja moja odgovaraj ti. "Crno" i "bijelo" ne izgovaraj, S "da" i "ne" ne odgovaraj.

 Primjer pitanja i odgovora: Jesi li ti djevojčica? Svakako. Ideš li već u školu? Krećem iduće godine. Sviđa li ti se ova igra? Zabavna je. Koje je boje tvoja majica? Boje mlijeka i snijega. Sviraš li klavir? Učim ga svirati. Koje je boje klavir? Boje moje mačke.

Cilj: Aktivizacija vokabulara, razvoj logičkog mišljenja, razvoj slušne pažnje i regulacije govornih iskaza, uvježbavanje vještine davanja kratkih smislenih odgovora na postavljena pitanja.

1. **Igra : Dodirni**

Vrijeme potrebno za izvođenje: 2 - 5 minuta

Opis aktivnosti : Djeci se daju upute: Dodirni u sobi nešto što počinje glasom S, Dodirni nešto što ima glas D na kraju, Dodirni nešto gdje je glas M u sredini, Dodirni na sebi nešto što počinje s glasom R ili Dodirni na prijatelju nešto što počinje s glasom L.

Cilj: poticanje izdvajanja fonema u riječima

1. **Igra : Hop hop – riječ**

Vrijeme potrebno za izvođenje: 30 minuta

Materijal: slova izrezana iz samoljepljive tapete u boji

Opis aktivnosti : Slova abecede polijepe se po podu u obris oblaka tolikog promjera da dijete može skočiti s jednog kraja na drugi. Dogovore se pravila igre - dijete zamisli riječ te ju skakutanjem sa slova na slovo ispiše, a ostali pažljivim promatranjem pogađaju o kojoj se riječi radi. Onaj koji prvi pogodi ispisuje sljedeću riječ i tako redom. Odabir riječi može biti slobodan ili pak određen: riječi iz poslušane priče, imena, životinje, boje…

Cilj: uspostavljanje veza fonem - grafem, fonemsko stapanje i raščlamba

**NE SMIJE SE KOPIRATI SADRŽAJ BEZ NAVOĐENJA AUTORA I IZVORA!**